Takimi Obama – Putin
Në OKB, Obama dhe Putin mbajnë qëndrime krejt të kundërta për Sirinë dhe Ukrainën
Presidenti i Shteteve të Bashkuara, Barack Obama, dhe Presidenti rus, Vladimir Putin, mbajtën dje qëndrime krejt të ndryshme për dy zona konflikti, Sirinë dhe Ukrainën. Këto dy çështje mbizotëruan edhe takimin e dy udhëheqësve, gjatë punimeve të Asamblesë së Përgjithshme të Kombeve të Bashkuara, i pari i këtij lloj pas gati dy vitesh. Pamjet flisnin qartë. Presidenti Obama dhe homologu i tij rus Vladimir Putin patën dje një shtrëngim duarsh të sforcuar, para fillimit të takimit që do të zgjaste mbi një orë e gjysëm. Takimi u zhvillua disa orë pasi të dy udhëheqësit mbajtën qëndrime të papajtueshme për konliktin dhe për rolin që luan në të Bashar al-Assad. Në fjalimin e tij në Asamblenë e Përgjithshme të OKB-së, Presidenti Obama e quajti presidentin sirian një tiran që “hedh fuçi bombash për të masakruar fëmijë të vegjël”. Ai i bëri thirrje OKB-së të marrë një qëndrim të bashkuar për një tranzicion politik në Siri pa Assadin. Dy orë më vonë, zoti Putin kritikoi nga e njëjta foltore përpjekjet e udhëhequra nga SHBA kundër grupit Shteti Islamik dhe justifikoi zgjerimin e mbështetjes ushtarake ruse për Sirinë dhe udhëheqësin e saj. Dy udhëheqësit u ndeshën edhe për situatën në Ukrainë. Presidenti Obama denoncoi aneksimin nga Rusia të Krimesë dhe agresionin që po vazhdon ndaj pjesës lindore të vendit. Një zyrtar i Shtëpisë së Bardhë tha se Presidenti Obama i përsëriti këto shqetësime gjatë bisedimeve dypalëshe me zotin Putin, duke theksuar shqetësimin për moszbatimin e marrëveshjes së paqes të arritur në Minsk. Ish-ambasadori amerikan në Ukrainë, Steven Pifer: Një zyrtar i Shtëpisë së Bardhë e përshkroi takimin 90-minutësh si një takim pune produktiv, ku palët mbajtën qëndrime të kundërta për rolin e Assadit në Siri, por ranë dakort që forcat ushtarake amerikane dhe ruse duhet të komunikojnë për të shmangur konflikte të mëtejshme në rajon.